《役役》
明代·郑善夫

役役不自息，旦夕白发新。众非纷往来，谁能超世尘。

早年失所依，迷误三十春。读书不闻道，空负见在身。

伯夷北之海，宣父西问津。行藏各有以，予将希其伦。

青袍岂心事，白云终我邻。罢官亦何难，去去完吾真。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。